***APSTIPRINĀTI:***

*ar Dienvidkurzemes novada pašvaldības domes*

*\_\_.\_\_.2024. sēdes lēmumu Nr. xx*

*(prot. Nr. xx.§)*

**Saistošie noteikumi Nr. 2024/\_\_**

**“Dienvidkurzemes novada pašvaldības projektu finansējuma konkurss iedzīvotāju iniciatīvu īstenošanai”**

*Izdoti saskaņā ar Pašvaldību likuma*

[*44. panta*](https://likumi.lv/ta/id/57255-par-pasvaldibam#p43) *otro daļu*

**I Vispārīgie noteikumi**

1. Saistošie noteikumi (turpmāk – noteikumi) nosaka Dienvidkurzemes novada pašvaldības (turpmāk – pašvaldība) projektu finansējuma konkursa kārtību, kādā tiek iesniegti, vērtēti un finansiāli atbalstīti projektu pieteikumi pašvaldības projektu finansējuma konkursā iedzīvotāju iniciatīvu īstenošanai (turpmāk – projektu konkurss).
2. Projektu konkursu izsludina un organizē pašvaldības Attīstības un uzņēmējdarbības daļa.
3. Projektu konkursā var piedalīties Dienvidkurzemes novada teritorijā reģistrēta biedrība, nodibinājums vai reliģiska organizācija.
4. Viens pretendents viena projektu konkursa ietvaros var iesniegt vienu projekta pieteikumu.
5. Projekts jārealizē pašvaldības teritorijā un ieguvējiem no projekta īstenošanas jābūt pašvaldības iedzīvotājiem.
6. Finanšu līdzekļi projektu konkursam plānoti pašvaldības kārtējā gada budžetā.
7. Viena projekta pieprasītā finansējuma apmērs projektu konkursā nedrīkst būt lielāks par 1000 EUR.
8. Projektu konkursa izsludināšana tiek veikta ne retāk kā 1 (*vienu*) reizi gadā, ņemot vērā pašvaldības gadskārtējā budžetā paredzēto līdzekļu apjomu. Ja gadskārtējā konkursa izsludināšanas kārtā netiek izlietoti visi pašvaldības budžetā paredzētie finanšu līdzekļi, var tikt izsludināts atkārtots uzsaukums.
9. Paziņojumu par projektu konkursa izsludināšanu publicē pašvaldības oficiālajā tīmekļa vietnē [www.dkn.lv.](http://www.dkn.lv/)

**II Projektu konkursa mērķi, uzdevumi un prioritātes**

1. Projektu konkursa mērķis ir finansiāli atbalstīt pašvaldībai nozīmīgu projektu īstenošanu vides un sociālās dzīves sekmēšanai.
2. Projektu konkursa uzdevumi:
   1. veicināt iedzīvotāju aktivitāti un līdzdalību, atbalstot sabiedriski nozīmīgas aktivitātes, idejas un pasākumus pašvaldības teritorijā;
   2. veicināt vietējas nozīmes projektu realizēšanu pašvaldībā, tādējādi sakārtojot un uzlabojot pašvaldības iedzīvotāju dzīves vidi;
   3. sekmēt sadarbību starp pašvaldību un sabiedrību;
   4. iedrošināt iedzīvotājus īstenot pašu radītas idejas.
3. Projektu konkursā var tikt atbalstīti sabiedriskā labuma projekti jomās, kas ir svarīgas un aktuālas vietējai sabiedrībai vai kādai tās daļai.
4. Projektu konkursā tiek atbalstīti projekti sekojošās aktivitātēs:
   1. vides sakārtošana un labiekārtošana;
   2. sabiedriski kultūras, sporta un izglītojoši pasākumi.
5. Projekta konkursa ietvaros netiek finansēti Dienvidkurzemes novada pašvaldības iestāžu un to struktūrvienību organizētas aktivitātes, kā arī projekta konkursā piešķirto līdzfinansējumu nevar ieguldīt pašvaldības īpašumā.

**III Projekta īstenošanas nosacījumi**

1. Projektu īstenošanas laiks: 1 (*viens*) gads no finansējuma līguma parakstīšanas brīža.
2. Attiecināmās izmaksas projektu konkursā:
   1. materiālu izmaksas;
   2. pakalpojumu izmaksas, t.sk. būvdarbu un ar tiem saistīto darbu izmaksas, projekta norises vietas nomas izmaksas un ekspertu izmaksas (lektori, pasniedzēji, mūziķi, mākslinieki, u.tml.), ja projekts saistīts ar sabiedrisku kultūras, sporta vai izglītojoša pasākuma organizēšanu;
   3. aprīkojuma iegādes izmaksas;
   4. brīvprātīgais darbs, kura vērtība tiek noteikta pēc valstī noteiktās minimālās stundu tarifu likmes;
   5. vizuālās identitātes plakāta izgatavošanas izmaksas.
3. Neattiecināmās izmaksas projektu konkursā:
   1. administratīvās izmaksas, t.sk. organizācijas pamatdarbības nodrošināšana;
   2. sakaru izdevumi;
   3. bankas izdevumi (konta uzturēšana, pārskaitījumi u.c.);
   4. pabalsti, prēmijas, naudas balvas, komandējumi un citi līdzīgi maksājumi;
   5. procentu maksājumi, zaudējumu atlīdzības un parādu dzēšana;
   6. pievienotās vērtības nodokļa maksājumi, ja tie ir atgūstami no valsts budžeta;
   7. degvielas izmaksas;
   8. viengadīgo stādu iegādes izmaksas;
   9. izmaksas, kas nav minētas projekta pieteikumā;
   10. izmaksas, kas paredzētas aktivitātēm pašvaldības iestāžu attīstībai;
   11. izmaksas, kas veiktas pirms vai pēc projekta īstenošanas termiņa.
4. Pašvaldība pēc projekta finansēšanas līguma parakstīšanas un rēķina saņemšanas 30 (*trīsdesmit*) dienu laikā ieskaita projekta finansējumu 100% apmērā pretendenta norādītajā bankas kontā.
5. Pretendents ir atbildīgs par projekta pieteikumā ietvertās informācijas patiesumu.
6. Pretendentam ir tiesības pirms projektu pieteikumu iesniegšanas termiņa beigām grozīt vai atsaukt iesniegto pieteikumu, rakstveidā informējot par to konkursa rīkotāju.
7. Pretendentam ir pienākums nodrošināt, ka vismaz 3 (*trīs*) gadus pēc projekta īstenošanas:
   1. projekta rezultātā radītā infrastruktūra vai iegādātais inventārs tiks uzturēts par projekta iesniedzēja līdzekļiem un būs bez atlīdzības publiski pieejams;
   2. pretendents pēc pašvaldības uzaicinājuma atbalstīs un bez atlīdzības piedalīsies tās rīkotajos pasākumos ar projektā radīto infrastruktūru vai iegādāto inventāru.
8. Pretendentam jānodrošina samazināta maksa vai īpašas atlaides pašvaldības iedzīvotājiem, ja projekta finansējums tiek izlietots apmācību, semināru, nometņu vai tml. rīkošanai*.*
9. Pretendentam projekta norises vietā jāizvieto krāsains vizuālās identitātes plakāts (ielaminēta vai ierāmēta izdruka (Pielikums Nr.7.)). Ja projekta rezultātā radīta infrastruktūra vai iegādātais inventārs, vizuālās identitātes plakātam projekta īstenošanas vietā jāatrodas vismaz 3 (*trīs*) gadus pēc projekta īstenošanas.
10. Pretendentam ikvienā sociālo tīklu ziņā par projektu, kurš īstenots projektu konkursa ietvaros, jālieto tēmturi #DienvidkurzemesNovads #IedzīvotājuIniciatīvuKonkurss un atsauci uz pašvaldību [@Dienvidkurzemesnovadapasvaldiba.](https://www.facebook.com/Dienvidkurzemesnovadapasvaldiba/)

**IV Projektupieteikumu iesniegšanas kārtība**

1. Projektu pieteikumi jāiesniedz:
   1. slēgtā aploksnē ar norādi “Dienvidkurzemes novada pašvaldības projektu finansējuma konkursam iedzīvotāju iniciatīvu īstenošanai” jebkurā no Dienvidkurzemes novada valsts un pašvaldības vienotajiem klientu apkalpošanas centriem (VPVKAC) vai Pašvaldības pilsētu un pagastu pārvaldēs to darba laikos;
   2. nosūtot pa pastu uz pašvaldības juridisko adresi ar norādi “Dienvidkurzemes novada pašvaldības projektu finansējuma konkursam iedzīvotāju iniciatīvu īstenošanai”. Par pieteikuma iesniegšanas datumu tiek uzskatīts pasta zīmoga datums;
   3. elektroniski, nosūtot vienā datnē elektroniski parakstītu projekta pieteikumu e-pastā [pasts@dkn.lv](mailto:pasts@dkn.lv), ar norādi: Pieteikums “Dienvidkurzemes novada pašvaldības projektu finansējuma konkursam iedzīvotāju iniciatīvu īstenošanai”;
   4. nosūtot uz pašvaldības [E-adresi.](https://latvija.gov.lv/KDV/Write/NewMessage?address=_DEFAULT@90000058625)
2. Iesniedzot projektu pieteikumu papīra formātā, to iesniedz aizlīmētā aploksnē, uz kuras norāda pretendenta kontaktinformāciju – korespondences adrese, e-pasts, telefons. Projekta pieteikumu iesniedzot elektroniski, to iesniedz vienā datnē, kas parakstīta ar drošu elektronisko parakstu, e-pastā jānorāda pretendenta kontaktinformācija – korespondences adrese, e-pasts, telefons.
3. Projektu iesniegšanas laiks: 3 (*trīs*) nedēļas no projektu konkursa izsludināšanas brīža nolikuma 9.punkta kārtībā.
4. Projektu pieteikumi jāsagatavo latviešu valodā, datorrakstā uz A4 formāta lapām, parakstītam un lappusēm sanumurētām. Ja projekta pieteikumu iesniedz papīra formātā, pieteikuma visām lapām jābūt cauršūtām.
5. Projektu pieteikumā jāiekļauj šādi dokumenti:
   1. projekta pieteikums “Dienvidkurzemes novada pašvaldības projektu finansējuma konkursam iedzīvotāju iniciatīvu īstenošanai” (Pielikums Nr.1);
   2. projekta tāme (Pielikums Nr.2), kurā jānorāda visas projekta īstenošanas izmaksas;
   3. cenu izpētes apkopojums (Pielikums Nr.3), ja ir veikts, vai piegādātāja piedāvājums, vai izmaksu kalkulācija;
   4. pēc vēlēšanās cita informācija, ko pretendents uzskata par svarīgu, - fotogrāfijas, skices u.c.;
   5. rakstveida saskaņojums (brīvā formā) ar īpašnieku par vietas vai ēkas, kurā tiks veikts projekts, izmantošanu un publiskas pieejas nodrošināšanu uz 3 (*trīs*) gadiem (ja projekta pieteikums to paredz);
   6. ja projekta ietvaros tiek plānota teritorijas labiekārtošana, tad pretendentam jāsaņem Dienvidkurzemes novada Būvvaldes atzinums par projekta atbilstību Dienvidkurzemes novadu veidojošo pašvaldību Teritorijas izmantošanas un apbūves noteikumiem.
6. Konkursos iesniegtos dokumentus pašvaldība atpakaļ neizsniedz.

**V Projektu pieteikumu vērtēšana**

1. Pašvaldības izpilddirektors izveido Projektu pieteikumu vērtēšanas komisiju (turpmāk – komisija) ne mazāk kā 5 (*piecu*) personu sastāvā un nozīmē komisijas vadītāju.
2. Komisija pēc projektu pieteikumu iesniegšanas termiņa beigām, ne vēlāk kā 1 (*viena*) mēneša laikā, atbilstoši noteikumiem, izvērtē iesniegtos projektu pieteikumus.
3. Komisija pieteikumus vērtē, saskaņā ar Dienvidkurzemes novada attīstības plānošanas dokumentiem, pēc šādiem kritērijiem:

|  |  |  |
| --- | --- | --- |
| ***N.p.k.*** | ***Kritērijs*** | ***punkti*** |
| **A** | **projekta pieteikuma atbilstība projektu konkursa noteikumiem:** | *Izslēdzošs kritērijs* |
| projekta pieteikums atbilst konkursa noteikumiem un tā pielikumos ietvertajiem nosacījumam/-iem; | 1 |
| projekta pieteikums neatbilst konkursa noteikumiem un tā pielikumos ietvertajiem nosacījumam/-iem. | *pieteikums tālāk netiek vērtēts* |
| **B** | **projekta pieteikuma sasaiste ar Dienvidkurzemes novada attīstības plānošanas dokumentiem:** | *-* |
| projekta pieteikuma veidlapā skaidri un precīzi norādīta sasaiste ar Dienvidkurzemes novada attīstības plānošanas dokumentiem; | 1 |
| projekta pieteikuma veidlapā nav skaidri un precīzi norādīta sasaiste ar Dienvidkurzemes novada attīstības plānošanas dokumentiem. | *0* |
| **C** | **projekta pieteikuma radošais aspekts un jauninājums:** | - |
| projekta ideja ir jauninājums novadā; | 2 |
| projekta ideja ir jauninājums apdzīvotajā vietā; | 1 |
| projekta ideja nav jauninājums. | 0 |
| **D** | **projekta nepieciešamības pamatojums:** | - |
| projekta nepieciešamība pamatota un argumentēta; | 1 |
| projekta nepieciešamība vāji argumentēta. | 0 |
| **E** | **projekta mērķauditorija un pieejamība:** | - |
| projekta rezultāts ir pieejams visiem novada iedzīvotājiem un viesiem; | 2 |
| projekta rezultāts ir pieejams ierobežotam iedzīvotāju un viesu skaitam; | 1 |
| projekta rezultāts ir pieejams noteiktai interešu grupai. | 0 |
| **F** | **projekta ilgtspēja jeb ilgtermiņa ietekme:** | - |
| projekta pieteikuma veidlapā skaidri un precīzi aprakstīta projekta ilgtspēja jeb ilgtermiņa ietekme (tai skaitā projekta rezultātā radītās infrastruktūras vai iegādātā inventāra  uzturēšana vismaz 3 (trīs) gadus pēc projekta īstenošanas, ja attiecināms); | 2 |
| projekta pieteikuma veidlapā nav skaidri un precīzi aprakstīta projekta ilgtspēja jeb ilgtermiņa ietekme (tai skaitā projekta rezultātā radītās infrastruktūras vai iegādātā inventāra uzturēšana vismaz 3 (trīs) gadus pēc projekta īstenošanas; | 0 |
| **G** | **finansēšanai nepieciešamie līdzekļi un to pamatotība:** | - |
| veikta cenu aptauja (vismaz divi piedāvājumi)(Pielikums Nr.3); | 2 |
| pievienots piegādātāja piedāvājums vai izmaksu kalkulācija (gadījumā, ja projektu plānots realizēt pašu spēkiem); | 1 |
| nav pievienoti izmaksu pamatojoši dokumenti. | 0 |
| **H** | **projektā paredzēts pašu līdzfinansējums:** | - |
| ≥10% apmērā no kopējām projekta izmaksām; | 2 |
| < 10% apmērā no kopējām projekta izmaksām; | 1 |
| nav paredzēts līdzfinansējums. | 0 |
| **I** | **projekta aktivitātēs paredzēts iesaistīt:** | - |
| bērnus, jauniešus vai ģimenes ar bērniem; | 1 |
| projekta aktivitātēs nav paredzēts iesaistīt bērnus, jauniešus vai ģimenes ar bērniem. | 0 |
| **J** | **projekta aktivitātēs paredzēts iesaistīt:** | - |
| sociālās atstumtības riskam pakļautās iedzīvotāju grupas; | 1 |
| projekta aktivitātēs nav paredzēts iesaistīt sociālās atstumtības riskam pakļautās iedzīvotāju grupas. | 0 |
| **K** | **projekta pieteicēja dalība iepriekšējos Iedzīvotāju iniciatīvu projektu konkursos:** | - |
| projekta pieteicējs nav iepriekš piedalījies Iedzīvotāju iniciatīvu projektu konkursā; | 2 |
| projekta pieteicējs ir iepriekš piedalījies Iedzīvotāji iniciatīvu konkursā un, atbilstoši konkursa noteikumiem, ir realizējis projektu; | 1 |
| projekta pieteicējs ir iepriekš piedalījies Iedzīvotāji iniciatīvu konkursā, bet nav realizējis apstiprināto projektu; | 0 |

1. Komisija vērtē projektu pieteikumus pēc noteikumos noteiktajiem vērtēšanas kritērijiem, noraida noteikumu prasībām neatbilstošos pieteikumus un nosaka atbalstāmos projektus. Projektu pieteikuma vērtējumu aprēķina pēc formulas:

**Vērtējums = A + B + C + D + E + F + G + H + I + J + K,**

kur A; B; C; D; E; F; G; H; I; J; K - atbilstošajā kritērijā piešķirto punktu skaits. Maksimālais punktu skaits – 17 punkti.

1. Ja, pēc projektu izvērtēšanas, projektiem ir līdzvērtīgs punktu skaits, tad prioritāri tiek atbalstīts projekta pieteikums ar mazāku pieprasīto finansējumu no pašvaldības.
2. Komisijai ir pienākums noraidīt projekta pieteikumu,
   1. ja pretendents līdz projekta pieteikuma iesniegšanas brīdim nav realizējis projektu, kurš saņēmis atbalstu iepriekšējos projektu konkursa uzsaukumos;
   2. ja pretendents līdz projekta pieteikuma iesniegšanas brīdim nav nokārtojis saistības attiecībā pret pašvaldību par iepriekšējos projektu konkursos piešķirto finansējumu.
3. Projekta pieteikuma noraidīšanas gadījumā, komisijai ir pienākums informēt pretendentu, norādot projekta pieteikuma noraidīšanas iemeslu.
4. Komisijai ir tiesības pieprasīt, lai pretendents precizē vai papildina informāciju projekta pieteikumā, ja tas nepieciešams vērtēšanai un salīdzināšanai. Pretendentam precizētā vai papildinātā informācija jāiesniedz 3 (*trīs*) darba dienu laikā no informācijas pieprasījuma saņemšanas dienas. Ja norādītāja termiņā papildus informāciju nav iespējams iesniegt, savstarpēji vienojoties, termiņu iespējams pagarināt. Pēc informācijas saņemšanas, komisija projekta pieteikumu izskata atkārtoti.
5. Pretendentam nav tiesības piedalīties projektu izvērtēšanas komisijas sēdē.
6. Par projektu konkursa rezultātiem visi pretendenti tiek rakstveidā informēti 10 (*desmit*) darba dienu laikā pēc komisijas lēmuma pieņemšanas, nosūtot informāciju uz projektu pieteikumā norādīto e-pasta adresi, pievienojot sagatavoto vērtēšanas komisijas sēdes protokola izrakstu ar pieņemto lēmumu par pretendenta iesniegto projekta pieteikumu.
7. Informācija par atbalstītajiem projektu pieteikumiem un to īstenošanai piešķirto finansējumu tiek publicēta pašvaldības oficiālajā tīmekļa vietnē [www.dkn.lv.](http://www.dkn.lv/)
8. Pozitīva komisijas lēmuma gadījumā par finansējuma piešķiršanu projekta īstenošanai, pašvaldība ar pretendentu slēdz projekta finansēšanas līgumu (Pielikums Nr.4).
9. Pēc komisijas lēmuma nosūtīšanas par finansējuma piešķiršanu projekta pieteikumam, pašvaldība ar pretendentu slēdz projekta finansēšanas līgumu 30 (*trīsdesmit*) darba dienu laikā. Gadījumā, ja projekts atbalstīts ar nosacījumu, kuru nepieciešams izpildīt, lai īstenotu projektu, – 60 (*sešdesmit*) darba dienu laikā. Ja šajā laika periodā līgums netiek noslēgts, tad komisija pieņem lēmumu par finansējuma nepiešķiršanu un atzīst par spēku zaudējušu lēmumu par finansējuma piešķiršanu.

**VI Projekta darbības kontrole**

1. Pretendents 20 (*divdesmit*) darba dienu laikā pēc projekta īstenošanas beigu termiņa pašvaldībā iesniedz:
   1. atskaiti par projekta īstenošanas gaitu un rezultātiem (Pielikums Nr.5);
   2. finanšu atskaiti par piešķirtā finansējuma izlietojumu (Pielikums Nr.6);
2. Pašvaldībai ir tiesības nepieciešamības gadījumā veikt projekta:
   1. aktivitāšu norišu pārbaudi uz vietas projekta īstenošanas laikā;
   2. finanšu līdzekļu izlietojuma pārbaudi.
3. Ja pretendents nespēj norādītajā laikā realizēt projektu, drīkst lūgt projekta īstenošanas termiņa pagarinājumu. Par to rakstveida iesnieguma veidā informējot vismaz 2 (*divas*) nedēļas iepriekš pirms noliktā projekta īstenošanas laika.
4. Ja projekts netiek īstenots vispār, tiek īstenots daļēji vai netiek izmantota visa piešķirtā finansējuma summa, 10 (*desmit*) darba dienu laikā pēc projekta īstenošanas jāveic saņemtā finansējuma atmaksa. Šādā gadījumā noteikumu 44.1. un 44.2. punktos minētajai dokumentācijai pievieno bankas apstiprinātu maksājumu uzdevumu, kas apliecina saņemtā finansējuma atmaksu un kredītrēķinu par neizmantoto finansējuma summu.
5. Izvērtējot projekta finanšu atskaiti par piešķirtā finansējuma izlietojumu (Pielikums Nr.6) tiek konstatēts, ka pretendents nav izlietojis visu piešķirto finansējuma summu, pretendentam ir pienākums pēc pašvaldības paziņojuma 10 (*desmit*) darba dienu laikā atmaksāt neizlietoto finansējuma summu. Pretendentam minētajā termiņā pašvaldībai ir jāiesniedz bankas apstiprinātu maksājuma uzdevumu, kas apliecina saņemtā finansējuma atmaksu.
6. Pretendentam ir pienākums atmaksāt saņemto finansējumu vai tā daļu 10 (*desmit*) darba dienu laikā pēc pašvaldības paziņojuma, ja:
   1. apsekojot projekta realizācijas vietu tiek konstatēts, ka netiek nodrošināta noteikumu 21.1. punkta izpilde;
   2. netiek pildīta līguma 21.2. punkta prasība.

**VII Noslēguma jautājumi**

1. Komisijas pieņemto lēmumu var apstrīdēt pie pašvaldības izpilddirektora.
2. Noteikumi stājas spēkā [Pašvaldību likuma 47. panta](https://likumi.lv/ta/id/336956-pasvaldibu-likums#p47) pirmajā daļā noteiktā kārtībā.
3. Ar šo noteikumu spēkā stāšanos atzīt par spēku zaudējušiem 2022. gada 26. maija Dienvidkurzemes novada pašvaldības saistošos noteikumus Nr. 2022/18 “Dienvidkurzemes novada pašvaldības projektu finansējuma konkurss iedzīvotāju iniciatīvu īstenošanai”.

|  |  |  |
| --- | --- | --- |
| Pašvaldības domes priekšsēdētājs |  | Aivars Priedols |